สรุปงบกลุ่มธนาคารปี 2021 : พร้อมสำหรับปีแห่งการฟื้นตัว
29 มกราคม 2565

สรุปงบกลุ่มธนาคารปี 2021 : พร้อมสำหรับปีแห่งการฟื้นตัว
กำไรไตรมาส 4/2564 ต่ำกว่าคาด
ในภาพรวม กำไรไตรมาส 4/2564 ของกลุ่มธนาคารอยู่ที่ 3.21 หมื่นลบ. ลดลง 1% QoQ แต่เพิ่มขึ้น 77% YoY ผลประกอบการต่ำกว่าที่เราคาดไว้ 15% จาก Opex และค่าใช้จ่ายสำรองหนี้สูญ (credit cost) ที่สูงกว่าที่คาดไว้ แต่สอดคล้องกับคาดการณ์ของตลาด กำไรก่อนตั้งสำรอง (PPOP) ออกมาสอดคล้องกับที่คาดไว้ ขณะที่อัตราส่วนต่างดอกเบี้ย (NIM) เพิ่มขึ้นสวนทางกับที่เราคาด 6bps QoQ จากสัดส่วนสินเชื่อที่ดีขึ้น รายได้ที่มิใช่ดอกเบี้ย (non-NII) ปรับตัวดีขึ้น QoQ จากรายได้จากค่าธรรมเนียมที่เกิดขึ้นประจำจากการขายประกันผ่านธนาคาร (bancassurance) ธุรกิจกองทุนรวม และค่าธรรมเนียมที่เกี่ยวข้องกับเงินกู้ รวมถึงรายการที่ไม่ได้เกิดขึ้นประจำ เช่น การขาย NPL และกำไรจากเครื่องมือทางการเงิน สินเชื่อเติบโต 2% QoQ โดยได้แรงหนุนจากสินเชื่อรายย่อยและสินเชื่อธุรกิจขนาดใหญ่ KKP ประกาศผลประกอบการแข็งแกร่งที่สุดในไตรมาส 4/2564 ในขณะที่ BBL ประกาศผลประกอบการที่อ่อนแอที่สุดจาก Opex ระดับสูงสำหรับการเปลี่ยนแปลงทางดิจิทัล
คุณภาพสินทรัพย์ดีกว่าคาด
คุณภาพสินทรัพย์ปรับตัวดีขึ้นอย่างน่าประหลาดใจในไตรมาส 4/2564 ทุกธนาคาร ยกเว้น SCB รายงานอัตราส่วน NPL ที่ลดลง และบางธนาคารรายงานการก่อตัวของ NPL ใหม่ที่ลดลง โดย BBL และ KKP รายงาน NPL ลดลงมากที่สุด QoQ เนื่องจากความสามารถในการชำระคืนของลูกค้าดีขึ้นหลังจากมีการเปิดกิจกรรมทางธุรกิจตั้งแต่เดือนต.ค. 2564
มุมมองเชิงบวกในปี 2565
เราได้เข้าร่วมการประชุมนักวิเคราะห์กับธนาคาร 6 แห่งหลังประกาศผลประกอบการไตรมาส 4/2564 โดยรวมแล้ว เป้าหมายของผู้บริหารสำหรับปี 2565 มีแนวโน้มเป็นบวกเนื่องจากธนาคารส่วนใหญ่คาดว่าสินเชื่อจะเติบโต 3-5% และความเสี่ยงในการผิดนัดชำระหนี้ลดลงจากมาตรการช่วยเหลือและการตั้งสำรองที่ลดลง เฉพาะ TTB เท่านั้นที่มีมุมมองเชิงอนุรักษ์นิยมมากกว่าธนาคารอื่น ๆ ในปี 2565 เราคาดว่าสินเชื่อจะเติบโตอย่างแข็งแกร่งในปี 2565 และผลขาดทุนด้านเครดิตที่คาดว่าจะเกิดขึ้น (ECL) ที่ลดลงจะเป็นปัจจัยหนุนหลักสำหรับการเติบโตของกำไรของกลุ่มธนาคารในปี 2565
ปรับประมาณการกำไร
เราปรับเพิ่มกำไรของกลุ่มเล็กน้อยในปี 2565 ที่ 1.9% แต่ลดของปี 2566 ลง 1.3% ด้วยสาเหตุหลักจาก 1) เราปรับลดประมาณการกำไรปี 2565-66 ของ BBL ลงจาก opex ที่สูงกว่าคาดในไตรมาส 4/2564 เพื่อนำไปลงทุนใน digital banking 2) เราปรับเพิ่มประมาณการกำไรปี 2565-66 ของ KKP ขึ้นจากแนวโน้มสินเชื่อที่แข็งแกร่งกว่าคาดในปี 2565 และ 3) เราปรับลดประมาณการกำไรปี 2565-66 ของ TTB ลงจาก opex ที่คาดจะสูงขึ้นสำหรับ digital transformation และ ECL
มุมมอง KS
เราคงมุมมอง “บวก” ต่อกลุ่มธนาคาร SCB ยังคงเป็นหุ้นเด่นของเราจากแนวโน้ม non-NII ที่แข็งแกร่งในปี 2565 และการเป็นผู้นำด้าน digitalization ซึ่งจะเพิ่ม upside ขึ้นอีก และเราตัด TTB ออกจากหุ้นเด่น และแทนที่ด้วย KKP จากแนวโน้มการเติบโตของ NII/non-NII ที่แข็งแกร่งในปี 2565
เปิดพอร์ตลงทุน >> https://bit.ly/3eC98sz
KS #KSecurities #Banking
Follow us :
LINE : http://bit.ly/KSLINEOA
Facebook: http://bit.ly/2XwGoaa
Instagram: http://bit.ly/332OqIT
Twitter: http://bit.ly/344OVng
YouTube: http://bit.ly/2QAdiFp